khistorydata/jeongjo-sjw-relations huggingface dataset:
정조 5년
趙時偉。以御營廳言啓曰。訓局自是主人。禁御俱在之次。則移擬本局之人。該營請仍。曾有此例乎。不可徑先允下。自訓局考例草記。待下批。本廳更爲草記事。命下。而又伏見訓鍊都監草記判付內。觀此草記。事狀暸如。御廳之近不倣訓局尊本兵之事。遠欲效禁營被問備之例者。豈非失着。衙門第品。尙有尊卑。況營門體統。又係挨次。當初遽請仍任。不可無警。該大將推考。本廳或有可據之例。而至於草記之境乎。亦令該廳枚擧委折。草記事。命下矣。取考二去乙亥年謄錄。則本廳中軍重器訓局中軍移差。而其時本廳都提調故相臣尹趾完。草記請仍。至蒙允下。故今番本廳中軍之移差訓局別將。果有所草記矣。及伏承該大將推考之命。不勝惶恐之意。敢啓。傳曰。知道。宿將之言。不可不信。上營之體。不可不尊。然則又不可不扶彼抑此。本廳草記。置之落科之外。無他道。中軍則勿爲仍任。可也。
정조 5년
趙時偉。以義禁府言啓曰。南海前縣令盧廷尹。拿囚之意。敢啓。傳曰。依本律。以草記勘處。
정조 5년
鄭志儉。以義禁府言啓曰。時囚罪人盧廷尹。依本律。以草記勘處事。命下矣。盧廷尹段。慶尙道暗行御史李時秀書啓內。本縣還穀應留穀六千七百二十六石零內。一百九十五石加分。法外加分。不可以數小置之罪。取考律文。則續大典倉庫條有曰。留穀中加分未及折半者。勿論石數。竝奪告身。大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。盧廷尹杖八十收贖。奪告身三等。放送。何如。傳曰。如有功議者。減一等。
정조 5년
鄭志儉。以義禁言啓曰。平安道暗行御史柳誼。刑具別單。據刑曹回啓判付內。殷山縣監。先罷後拿事。命下矣。殷山縣監金鈍。時在任所云。依例發遣府羅將。拿來。何如。傳曰。允。
정조 5년
趙時偉。以義禁府言啓曰。時囚罪人李格。以草記照律事。命下矣。李格段。營穀發賣。旣不防報。固已溺職。而移錄加分。雖曰請得營門。不善擧行。致有謗言。亦甚可駭罪。取考律文。則大明律不應爲條有曰。凡不應得爲而爲之者。笞四十。名例有曰。犯私罪。笞四十。附過還職。大典推斷條有曰。犯枉法受贓外。笞杖竝收贖云矣。李格。笞四十收贖。附過還職。放送。何如。傳曰。如有功議。各減一等。
정조 5년
鄭志儉。以義禁府言啓曰。時囚罪人李格。笞四十收贖。附過還職。放送事。草記批旨內。如有功議。各減一等事。命下矣。李格七代祖廷馨。光國原功臣云。功減一等。笞三十收贖。放送之意。敢啓。傳曰。更思道伯。旣以循常例。竝與推減而分揀。則況且因營關施行之守令。獨令勘律者。雖是三十笞之贖。殊欠詳審之體。照律安徐。分揀放送。
정조 5년
鄭志儉。以義禁府言啓曰。時囚罪人金鼎澤原情公事判付內。以本律草記勘處事。命下矣。金鼎澤段。還上反作。何等重罪。而身爲邊將。虛錄反作之數。至於四千四百餘石之多。極爲痛駭罪。取考律文。則續大典倉庫條有曰。還上反作守令。徒三年定配。又五年禁錮。大典推斷條有曰。犯私罪。杖一百以上之罪。告身盡行進奪。續大典推斷條有曰。凡擬罪時。功臣子與孫。杖流以下。許贖。原從同云矣。金鼎澤父昌演。揚武原從功臣云。徒三年定配。以功臣子。依法典收贖。告身盡行追奪。又五年禁錮。放送。何如。傳曰。允。
정조 5년
副校理李兢淵疏曰。伏以臣本生母。方在任實縣臣兄任所。卽接來信。素患痰癖之症。屢日彌留。症情危惡。臣聞此報。方寸焦灼。按住不得。忙陳短章。徑尋鄕路。伏乞聖慈。俯垂諒察。亟賜遞改之恩。俾便救護。仍治擅行之罪。以肅朝綱。千萬幸甚。臣無任云云。省疏具悉。爾其勿辭往護焉。
정조 5년
辛丑二月二十二日。兼春秋洪光一。宗簿寺啓目。鶴林君焴。笞五十。公罪收贖。何如。傳曰。功議各減一等爲良如敎。
정조 5년
刑曹啓目。觀此平安道暗行御史柳誼別單。則以爲江邊列邑。前後犯罪被謫者。貽弊民間。宜散處各邑云云。自今以後。臣曹及該府。凡係罪人發配時。參量各道各邑罪謫之多少。毋使偏聚一處。何如。傳曰。依允。
정조 5년
辛丑二月二十二日辰時。上御誠正閣。左承旨入侍時。左承旨徐有防。假注書趙興鎭。記事官徐龍輔李集斗。以次進伏訖。上曰。藥房提調出去乎。有防曰。俄已出去矣。上曰。都承旨入侍。出榻敎賤臣承命出。與都承旨李𡊠進伏。上曰。藥房有羅蔘中一片爲一兩重者乎。𡊠曰。雖未搜見。而似有之矣。上曰。然則有自內用之之處。出去後覓入。宜矣。𡊠曰。王大妃殿進御人蔘理中糕。今已盡矣。自今日更爲製入之意。出榻敎。似好矣。上仍命書榻敎曰。王大妃殿人蔘正末二錢重十貼製入。命𡊠先退。命集斗持標信往實錄廳。摘奸以來。而集斗承命出去。命書傳敎曰。騎馬一匹立之。史官一員待命。上曰。昨日晝講時。玉堂之文義。殆不理會。頗欠緊着。誠爲悶事。講製出後。則似有一分之效矣。有防曰。然矣。講製出後。則人皆理會文義。文義理會。必有所得矣。上曰。古之玉堂。所講冊子。預爲看閱玩繹。以爲副急之資矣。今則不然。終年無開卷之時。便同書自書我自我矣。臨時對冊。尋常文義。初不講繹。草草之語。亦不能成樣。此豈非大可悶然處乎。是故必欲行講製之規。俾爲肄習。有一半分實效。予之所望也。有防曰。前後下敎。如是懇惻。爲今日臣子者。孰不敢遵而行之乎。年少文官。若一講而一製。磨以歲月。則必有實效矣。命退。承史以次退出。
정조 5년
辛丑二月二十二日午時。上御誠正閣。兼兵曹判書入侍時。兼兵曹判書洪樂性。左承旨徐有防。假注書趙衍德。記事官金載瓚李集斗。以次進伏訖。上曰。卿以白鬚殘年。爲國忠勤。予甚嘉乃矣。樂性曰。臣本蔑才能。初無效勞之事。而今承下敎。歉悚之極。不勝感泣矣。上曰。俄見御將草記。又爲來到。而本事則訓將所言。似得當矣。樂性曰。今番事。訓將果有所激於兵曹而然矣。上曰。訓將之事。每用嘉尙。而豈有他意而然乎。樂性曰。聖敎誠然矣。而至於此事。果未知如何矣。上曰。都監中軍。今此曠職。事多可悶矣。樂性曰。使卽從速上來。好矣。上命退。諸臣以次出。
정조 5년
行都承旨李𡊠坐。左承旨徐有防坐。右承旨柳義養坐。左副承旨趙時偉坐。右副承旨金宇鎭坐直。同副承旨鄭志儉坐直。注書二員未差。假注書趙衍德藥院直趙興鎭仕直。事變假注書沈達漢仕。
정조 5년
趙時偉。以御營廳言啓曰。本廳中軍。今當差出。而擬望之人乏少。外任竝擬。何如。傳曰。允。
정조 5년
辛丑二月二十三日辰時。上御誠正閣。右副承旨入侍時。右副承旨金宇鎭。假注書趙興鎭。記事官鄭東浚李潗斗。以次進伏訖。上曰。奉敎入侍。賤臣承命出來。與奉敎徐龍輔偕入進伏。上曰。見灣尹狀啓。則使行無事渡江云。可喜也。宇鎭曰。今番灣府之使行渡江狀啓。與使臣啓本。多有相左。奏御事體。本自嚴重。邊情謄聞。亦係不輕。而乃有此疎忽不審之失。不可無警飭之道。該府尹李在學。從重推考。何如。上曰。依爲之。出擧條上曰。再明日次對。進定於明日。出傳敎命退。承史以次退出。
정조 5년
辛丑二月二十三日申時。上御誠正閣。右副承旨入侍時。右副承旨金宇鎭。假注書趙興鎭。記事官鄭東浚李集斗。以次進伏訖。上命集斗書芝山集題目。集斗書訖。上謂集斗曰。如盡寫則持來。集斗持所書芝山集進前。宇鎭曰。善書矣。上曰。果然矣。仍命退。承史以次退出。
정조 5년
行都承旨李𡊠藥院直。左承旨徐有防坐直。右承旨柳義養坐。左副承旨趙時偉坐直。右副承旨金宇鎭坐。同副承旨鄭志儉坐。注書二員未差。假注書趙衍德藥院直趙興鎭仕直。事變假注書沈達漢仕。
정조 5년
傳于鄭志儉曰。左承旨同副承旨入侍。
정조 5년
傳于趙時偉曰。吏兵批有闕代。今日政差出。
정조 5년
傳于金宇鎭曰。兵批未差代。皆令今日政差出。
정조 5년
有政。吏批。判書李衍祥進。參判金夏材實錄廳進。參議李敬養式暇。左承旨徐有防進。吏批啓曰。會寧府使。今當差出。而當品中。可擬之人乏少。堂上閫帥及曾經閫帥。竝擬。何如。傳曰。允。又啓曰。江原監司。今當差出。而擬望之人乏少。他道守令。竝擬。何如。傳曰。允。以洪明浩爲副校理。吳大益爲兵曹參知。朴禮源爲工曹佐郞。李邦仁爲內資直長。李熻爲齊陵參奉。柳烶爲獻陵參奉。金憙爲江原監司。李漢豐爲會寧府使。李亨元爲寧邊府使。鄭昌期爲任實縣監。任琨爲永柔縣令。李穦爲殷山縣令。禁府都事任希問。義盈奉事趙時淳相換。兼漢學敎授單徐鼎修李時秀。
정조 5년
兵批。判書洪樂性進。參判蔡弘履進。參議李致中病。參知未差。左副承旨趙時偉進。以金相勳爲羽林將。具琡爲五衛將。閔百恒爲都摠經歷。吳璋爲訓鍊僉正。丁遇泰爲蛇渡僉使。同知單林世載曺學臣。訓鍊僉正張成漢。今加折衝。副護軍吳載光。副司直趙㻐金尙集。副司果林錫喆。
정조 5년
吏批啓曰。今日政。永柔縣令末望。以前縣監任琨擬入。受點矣。聞已有頉云。故今方改望以入。而臣則矇不覺察。惶恐待罪之意。敢啓。傳曰。嘉乃虛閑。何論不察。勿待罪。再政。以尹文東爲司僕主簿。延東憲爲景慕宮奉事。林仁浩爲永柔縣令。徐有和爲坡州牧使。會寧府使李漢豐。今加嘉善。加資事承傳。傳于趙時偉曰。承傳宣傳官。有窠。口傳各別擇差。備忘記。傳于趙時偉曰。宣傳官承傳。作爲履歷窠。曾有大臣筵白。至成節目。而大政及散政。吏兵批望筒。仕滿陞遷人。依他例當懸註敍用。而皆不懸註。此後使之依例懸註。局別將仕滿者。一體懸註事。分付兩銓。
정조 5년
兵批。再政。以李潤謙爲訓鍊正。吳璋爲訓鍊副正。李觀賢爲都摠都事。李晢爲宣傳官。李晟爲大興中軍。李邦五爲宣傳官。柳文範爲訓鍊僉正。金載吉爲訓鍊判官。
정조 5년
趙時偉。以兵曹言啓曰。訓鍊都監哨官番單子。柳載熙受點之後。當該書字的。來言柳載熙已爲遷轉。而時哨官金徽柱。以柳載熙誤書於草省記中云。莫重番單子。初不詳審。致有此誤錯之擧。書字的。使其營門從重科治。而原單子。改付標以入。臣亦有不察之失。惶恐待罪之意。敢啓。傳曰。知道。
정조 5년
趙時偉啓曰。卽者兵曹草記。以訓鍊都監入番哨官單子中。誤書已遷轉之人。至於受點。今方改付標以入。而莫重入番單子。有此不審之失。其在事體。不可無飭。當該入直堂上。推考警責。何如。傳曰。允。
정조 5년
江原監司金尙集疏曰。伏以臣濫被洪造。謬膺重寄。專制一方。居然歲且周矣。性旣鈍滯。年又衰邁。觸事昏憒。何往非罪。每一循性。愧懼交切。倘非我殿下眷顧而曲庇之出尋常萬萬。臣安得獲免重戾。以至今日也哉。恩深剪拂。感結銘鏤。寤寐攢祝。日夕耿然。而第伏念一路巡宣。憂責不輕。況今聖志奮勵。百度惟貞。內外小大之臣。罔不殫竭自效。則此時此任。決非如臣蔑裂。所可久冒。其何可憑恃寵渥。一味尸素。終自陷於僨誤之科哉。況一門兩藩之同時竝據。亦添臣當遞之一端。而目下賤疾。尤有所不可强者。臣本受氣虛薄。素善疾病。痰積之祟。卽是半生痼症。而昨年夏秋以來。發作無節。方其苦劇之時。輒有顚仆之慮。今當冬春換節之交。又復如期闖發。委席呻痛。殆將浹旬矣。衰日益甚。病日益痼。自量筋力。實無從近差復之望。挨過十許日。則行部之役。係是不可已之事。至於莊陵奉審。事體甚重。有不容愆期。而又於日昨。伏見禮曹關辭。有陟州禁護處。令道臣春巡時親審狀聞之命矣。以臣卽令病狀。將無自力擧行之勢。惶隕之極。如負大何。玆不得不冒入文字。仰瀆宸嚴。伏乞聖慈。諒臣言之非出飾讓。察臣病之難以强策。亟賜處分。以幸公私。不勝大願。省疏具悉。藩任已許遞。卿其勿辭。
정조 5년
辛丑二月二十四日辰時。上御誠正閣。左承旨同副承旨入侍時。左承旨徐有防。同副承旨鄭志儉。假注書趙興鎭。記事官徐龍輔鄭東浚。以次進伏訖。上命志儉書江原監司金憙疏批後。志儉先退。命有防書傳敎曰。吏兵批有闕之代。今日政差出。仍命退。承史以次退出。
정조 5년
行都承旨李𡊠坐。左承旨徐有防坐。右承旨柳義養坐直。左副承旨趙時偉坐。右副承旨金宇鎭坐。同副承旨鄭志儉坐直。注書二員未差。假注書趙衍德藥院直趙興鎭仕直。事變假注書沈達漢仕。
정조 5년
傳于李𡊠曰。左承旨入侍。
정조 5년
傳于李𡊠曰。實錄廳進去同成均。未肅拜同成均。竝許遞。口傳差出。先入侍後謝恩。
정조 5년
吏曹口傳政事。以兪彦鎬鄭民始爲同成均。
정조 5년
徐有防。以奉常寺官員。以提調意啓曰。濟州封進來三月令宗廟薦新靑橘來到。臣進詣看品。則元數二百七十箇內。一百九十箇則擧皆腐傷色變。而僅僅可用者。只是八十箇。今若全數退送。則越海往來之際。必不免闕封。不得已以八十箇薦進。而莫重薦獻物種。不謹擇封。有此腐傷。以致減數薦進。已萬萬驚駭。而昨年三月令。申飭之後。少不知戢。復踵前弊。尤爲無嚴。當該封進官前濟州牧使金永綬。令該府拿問嚴處。何如。傳曰。允。封進官。推考。可也。
정조 5년
李𡊠。以司饔院官員。以監饌提調意啓曰。濟州牧所封二月令進上。今日來到本院。而開樻看品。則各殿所封物種中。靑橘擧皆糜爛色變。雖是越海之物。莫重進上。循例捧入。極涉未安。何以爲之。敢稟。傳曰。勿爲捧入。
정조 5년
辛丑二月二十五日辰時。上御誠正閣。左承旨入侍時。左承旨徐有防。假注書趙興鎭。記事官鄭東浚李集斗。以次進伏訖。上曰。下番出去。馳詣泮中。與大司成同收今日朝食堂及到記儒生姓名數爻知來。大司成。朝食堂後。率諸儒生。待令於集春門外之意。分付。校書館受講冊子。預爲待令之意。亦爲分付。仍命書傳敎曰。大司成。率能講能製儒生。食後來待。又命書曰。史官一員待命。騎馬一匹立之。出榻敎集斗承命出去。上曰。前待敎。以上番入侍。直閣亦爲入侍。賤臣承命出來。與待敎徐龍輔。直閣徐鼎修。偕入進伏。上曰。直閣所修日記。近皆修納耶。鼎修曰。本閣自多擧行之事。逐日仕進。近無餘暇。日記未修。尙餘屢月。不勝悚悶矣。上曰。直閣。亦爲今日試官。與待敎出去。與本閣提學直提學。先詣集春門外待令。可也。仍命退。諸臣以次退出。
정조 5년
辛丑二月二十五日巳時。上御暎花堂。親臨居齋儒生講製入侍時。行都承旨李𡊠。左承旨徐有防。右承旨柳義養。左副承旨趙時偉。右副承旨金宇鎭。同副承旨鄭志儉。假注書趙衍德趙興鎭。記事官徐龍輔李集斗。以次進伏訖。上謂衍德曰。集春門開之。試官及講製儒生入之。衍德承命出。分付。試官兪彦鎬鄭民始沈念祖徐鼎修鄭東浚。率講製儒生三十一人。入殿庭。行四拜禮。以次進伏訖。上曰。儒生中講生製人。各使之分坐。上命彦鎬民始書表題。命鼎修東浚揭題訖。上曰。齋儒月講冊名何書。念祖曰。論語顔淵篇矣。上曰。受講之規。何如。念祖曰。初講生讀第一大文。則其後講生讀次章。以爲次第連講矣。上曰。然則試官出講章於顔淵篇首章。以次呼名受講。可也。彦鎬出講章。衍德呼講生姓名。上殿進伏。賤臣收栍。而講生讀講章訖。上先下詢文義。講生仰對後。試官次問文義。講生次第應對。或善或否。上曰。一二講生所對。頗有條理。而其餘講生之文義。皆免不作。文官所講者。安知快勝於此儒也。上曰。考講已畢。次考製述。可也。彦鎬仍考試券。科次取講三人。製述折榜後。上命書傳敎曰。居齋儒生。能講能製人試取時。講居首生員韓允鎭。製述居首生員韓允鎭。紙三卷筆五枝墨三笏。講之次生員尹愭。進士崔光泰。製述之次進士崔光泰。生員金養和。各紙二卷筆三枝墨二笏賜給。上曰。一人能爲講製壯元。此儒生可謂實才矣。彦鎬等曰。果然矣。上曰。講製旣畢。夕食堂備入於此庭。而大司成與成均堂上。同參食堂。可也。彦鎬民始念祖承命下庭。與儒生分東西班跪坐。設食堂。而別設一盤。大司成親奉盤進榻。上親監食牀。仍命承史會食。上曰。先朝屢行此擧。予今遵行。甚盛事也。仍謂念祖曰。此後月講及旬題。無所間斷。而逐朔肄習。所講文義。大司成與講生。交相論難。則必有實效矣。民始曰。本閣折受之地。尙未得可合之處矣。旣見內司之報戶曹者。壽進宮有土免稅中。龍仁三十九結二十三負。忠州二十七結七十八負四束。扶安一百八十四結三十一負六束等地。謂以不合於用而還屬戶曹。旣是從前折受之地。則便是量外。以此三處土地。屬之本閣。仍令免稅。何如。上曰。依爲之。出擧條上曰。日已昏矣。燭已擧矣。命承史先退。諸臣以次退出。
정조 5년
辛丑二月二十五日酉時。上御誠正閣。坐直承旨入侍時。同副承旨鄭志儉。假注書趙興鎭。記事官徐龍輔鄭東浚。以次進伏訖。上命志儉讀準大學衍義補。志儉與龍輔。輪讀相準。上曰。夜已深矣。後入侍更準。可也。仍命退。承史以次退出。
정조 5년
徐有防啓曰。明日常參經筵。取稟。傳曰。知道。
정조 5년
備忘記。坡州牧使徐有和下直。長弓一張長箭一部片箭一部筒兒一箇賜給。
정조 5년
吏曹口傳政事。兼實錄編修官三單李運彬宋銓李羽晉。
정조 5년
兵曹口傳政事。副司果李運彬宋銓。
정조 5년
徐有防。以實錄廳郞廳。以摠裁官意啓曰。本廳纂修郞廳洪復健李益運李東稷減下。代前佐郞李運彬前正言宋銓兵曹佐郞李羽晉差下。使之察任。何如。傳曰。允。
정조 5년
趙時偉。以兵曹言啓曰。新除授洪州營將姜柱河。素患病症。非一時寒感之比。旬月內萬無差復登途之望。累度呈狀乞遞。實病旣如是。則討捕之任。不可久曠。罷出。何如。傳曰。允。
정조 5년
鄭志儉。以義禁府言啓曰。時囚罪人盧廷尹。照律草記批旨內。如有功議。各減一等事。命下矣。盧廷尹。無功議云矣。敢啓。傳曰。知道。
정조 5년
全羅監司朴祐源疏曰。伏以臣之一毛一髮。皆我聖主賜也。家本單寒。而惟殿下扶植之。才實短拙。而惟殿下簡拔之。開誨顧育。則父母之慈也。涵容覆燾。則天地之大也。邇來五六年間。自簪筆而躋頂玉之列。殊榮異涯。蒙被無極。華貫顯銜。揚歷殆遍。涯分已溢。報答無階。區區寸丹。惟在於殫竭夙夜之役。贍依日月之光。以少伸犬馬之忱而已。迺者南臬新授之命。忽下西省退直之日。臣於是惝怳驚感。歷日靡措。夫方面之任。與他自別。秩視二品。責專一方。苟非聲望有以服人。才猷足以辦事。則莫宜居之。況此湖南一道。土廣而物殷。俗渝而弊滋。牒繁訟健。非他道比。民匱財竭。莫近日若。如臣謏才蔑識。百無一取。而未經百里之先試。遽畀四岳之重任。微臣負秉之懼。雖不足恤。聖朝器使之政。豈容如是。噫。臣家有篤老之親。願切專誠之養。而秖緣聖恩莫報於涓埃。情私未敢瀆撓。遲回囁嚅。寤寐如結。不意寵命忽侈。官尊而祿厚。榮極按節。喜深奉檄。闔門動色。相對感涕。苟使臣有萬分一承當之望。則顧何敢隨衆例讓於聖明之前哉。誠以望實無所。人器不稱。今若冒沒。終必顚沛。上累愼簡之德意。下負圖報之初心。僨誤之罪。可立而待。此臣所以未遑榮親之計。不恤慢命之懼。瀝血控籲。鞶禠是期者也。伏乞聖慈。諒臣才之實不可堪。察臣言之非出假飾。亟命鐫改臣職名。以重藩寄。以安賤分。不勝幸甚。臣無任云云。答曰。省疏具悉。卿其勿辭。速往斂哉。
정조 5년
江原監司金憙疏曰。伏以臣於日者。伏奉敎旨。以臣守江原道觀察使者。臣始焉惝怳。終焉慙恧。誠不省其攸處也。夫承流宣化。爲任甚重。不才蔑能。臣愚自知。則以臣而受此任。是豈夢寐所到耶。況此關東一方。比諸他道。雖云幅員不甚廣。事務不甚繁。而峽俗頑愚。海戶凋殘。蔘政漸艱。漁業殆罄。種種奸弊。不一其端。則亦可謂難治矣。朝家所以掄送而委畀之者。固宜審愼。而今乃以如臣無似者。苟然塡充。臣身狼狽。雖不足恤。豈不有乖於重方面。務綜核之政耶。噫。臣之謭劣。最出人下。而前後踐歷。俱極踰涯。況於邇來除旨聯翩。受恩如天。圖報無地。銘錗之餘。愧懼交中。而今此所叨之任。又無啻蚊蚋之負山。僬僥之擔重也。臣雖無狀。亦豈敢徒戀榮寵。昧然膺命。自致顚沛。以負聖簡耶。百爾揣量。實無一半分堪承之望。玆不得不略控短章。仰暴衷懇。伏乞聖明。俯重諒察。亟命鐫遞臣新授職名。以重藩寄。以安微分。不勝大幸。臣無任。答曰。省疏具悉。卿其勿辭。速往欽哉。
정조 5년
掌令兪岳柱疏曰。伏以臣向陳一疏。申控沐浴之請矣。及承批旨。天聽邈。臣不勝抑鬱憂歎之至。噫。合辭諸賊。臣子之所不可一日共戴者。而鄭妻龜柱。尙保首領。許多群凶。自在無恙。嗚呼。天下寧有是耶。至於洪國榮事。尤有所痛心者。厥罪實犯於惡逆。而其罰乃止於放還。高臥山水之鄕而偃仰惟意。厚占田土之賦而豪富自如。貨財誘人。交通京洛。依舊是權貴樣子。而恬然若無故之人。怏怏有失志之怨。根基已固。淵藪漸廣。不知何樣禍機。伏在何處。有識竊歎。固已久矣。而國家隱憂。容有極乎。三尺之用。一時爲急。而經年閱歲。上下相持。至於近日。則恬憘尤甚。懲討之事。擔閣一邊。擧世滔滔。有若相忘者然。嗚呼。此何事也。然則義理終不可明。而刑政終不可伸耶。此莫非臣等誠意淺薄之罪。而殿下亦不無太寬之失。如是泄泄。國事何爲。伏乞亟允臺啓。仍施當律。永絶禍亂之本。快洩神人之憤焉。抑臣竊有所區區憂慨者。請冒死而略陳之。向來殿下之爲國榮。特命營第也。至有御筆之扁揭云。此誠過中之擧也。噫。禁門咫尺。大起華構。水衡費錢。曹郞董役。跨踞通衢。逼瞰宮闕。咽喉要路。俯臨車馬。甍桷之穹崇。制度之奢濫。已非人臣之所敢居。而況又御筆奉安。事體莫重。或在殿宇。則紗籠而敬奉焉。或在臣僚。則尊閣而寶藏焉。事面之尊重。體段之謹嚴。顧何如也。假使渠無罪而尙在。決不敢冒受而自安。況今罪惡旣彰。國論甚嚴。則煌煌寶墨。豈容一刻奉揭於不當揭之地。重貽屑越之譏乎。臣謂亟命有司。奉還其所揭之額。而仍命毁撤其家舍。斷不可已也。國典之必以田宅奴婢賜與臣僚者。以其人之名登盟府。功列鐵券。酬其勞勩。與同休戚之義也。竊伏聞。殿下之國榮所嘗賜與者。至於六百結之多云。噫嘻。此何擧也。殿下之所以厚於國榮者。謂其有明義一部書耳。然人臣事君之忠。本無前後之異。渠若眞心向國。能有其初。則後必欲沮遏大計。陰懷異圖者。此又何心腸也。始不過貪天之功而要其權寵。卒乃有無君之心而罪關宗社。則尙何有前功之可紀。殊錫之可論乎。從古勳臣之家。雖有賜與之擧。然終若罪大惡極。不可容貸。則還屬之例。斑斑可考。矧乎國榮之當初賜與。有乖典例。而目下負犯。難容覆載。則無名之土。非常之典。忽然竝行於兩司爭討之日。物情駭惑。已無可言。而國體所在。寧有是理。臣亦謂亟命有司。還收成命。有不可已也。念臣才不堪任。病難供職。虛縻多日。惶愧交切。而輪行毒感。又添於本疾。僵臥旅邸。食飮全却。日前賓對。亦未得參焉。病伏之中。尤增悚蹙。玆敢冒入文字。仰瀆崇嚴。伏乞聖明。俯垂諒察。亟許鐫削。以安賤分焉。臣無任。省疏具悉。上件事。悉諭於前後臺批。次陳事。扁額收入。從之何難。而堂宇毁撤。無幾暴殄。至於尾附之請。謂之以不愼於始。可也。爾其勿辭。從速察職。
정조 5년
辛丑二月二十六日。兼春秋洪光一。刑曹啓目。因平安道御史柳誼書啓。以監司鄭尙淳。邑穀有欠事緘問。則其緘答以爲。凡加分名色。卽不入於京司會案。只載於營邑文書之稱。而今此德川渭原兩邑。民多穀少。排巡不足。以兩邑全留穀。換他邑盡分條。使之推移分給。而御史只爲摘奸兩邑之不足。而不見他邑之有裕。泛以虧欠執頉。其他邑鎭段。初不報知。擅自私分是乎旀。支放發賣。推移取用。已成前例。其不能審愼之罪。在所難免云云。上裁。何如。傳曰。勘報於京司之簿。半分於統摠之案。而年復年來。無等無之云爾。則與向日右相之言無異。而獨罪時監司。殊非綜核之政。亦無可斷之律。此緘答勿施。推考之命分揀。無論本事之如此如彼。御史之驟見此兩邑之不足。不覈他各邑之有裕。致煩登聽。太欠詳悉。御史推考。
정조 5년
辛丑二月二十六日辰時。上御誠正閣。左承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上命讀全羅監司朴祐源上疏。有防讀奏訖。命書批答。上曰。今日日氣。甚和暢矣。有防曰。近日春氣向㬉。無日不佳矣。上曰。麥農。何如。而春耕亦始作云乎。有防曰。秋牟則日漸向靑。春耕亦始之。以立苖觀之。頗有登熟之望云矣。上曰。然則民事。誠爲萬幸矣。命退。承史以次退出。
정조 5년
辛丑二月二十六日未時。上御誠正閣。右副承旨入侍時。右副承旨金宇鎭。假注書趙興鎭。記事官金載瓚李集斗。以次進伏訖。上命書兪岳柱疏批。又命書傳敎曰。牧州牧使。當日辭朝。寧邊前府使。旣有拿處之命。新除府使。使之不多日內辭朝。見今春務方殷。未下直守令。亦令從速辭朝。宇鎭書訖。上曰。新除寧邊府使。爲人勤幹。且有風力。雖大處必當善爲之。宇鎭曰。聖敎至當矣。向在政院時。頗多修擧之事矣。命退。承史以次退出。
정조 5년
備邊司薦望。以兪彦鎬爲江華留守。
정조 5년
傳于徐有防曰。同副承旨入侍。
정조 5년
辛丑二月二十七日辰時。上御誠正閣。左承旨入侍時。左承旨徐有防。假注書趙興鎭。記事官鄭東浚李集斗。以次進伏訖。上曰。今日雨勢如此。誠可悶也。春雨之如是頻數。能無害於春耕乎。有防曰。此時之雨。別無所妨於耕作矣。上曰。閣臣敎旨。盡作乎。東浚曰。昨夜已了當矣。上曰。右副承旨入侍。出榻敎全羅監司同爲入侍。賤臣承命出。與右副承旨金宇鎭。全羅監司朴祐源進伏。上謂祐源曰。多年以近密之臣。今當出外。予庸悵然。何當辭朝耶。祐源曰。夫馬姑未上來。未知何間下去。而且當此月邦慶之前。遽然離去。下情亦涉缺然。來念間欲辭陛矣。上命宇鎭讀狀啓。宇鎭讀奏訖。命退。諸臣以次退出。
정조 5년
辛丑二月二十七日未時。上御誠正閣。同副承旨鄭志儉。假注書趙興鎭。記事官鄭東浚李集斗。以次進伏訖。上命志儉讀準大學衍義補抄。志儉讀準。上曰。此書中治謨政規備載。而亦多可則者。故予嘗偏好此書。時每披閱。不知倦意。今方抄出其緊要句語。以爲常目之資矣。志儉曰。丘瓊山衍補之意。專在於治國之謨。而亦有識緊切矣。上曰。幾許準之乎。志儉曰。未及半矣。上曰。姑置之。後入侍繼準。好矣。命退。承史以次退出。
정조 5년
傳于徐有防曰。右承旨入承。
정조 5년
傳于趙時偉曰。御史。明日次對入侍。
정조 5년
徐有防。以禮曹言啓曰。卽接禧陵別檢所報。則來三月初二日本陵忌辰祭享時。兩官當爲備員參祀。參奉未差代。卽速變通云。莫重祭享時。兩官不可不備。參奉有闕。代。卽令該曹口傳差出。以爲備員將事之地。何如。傳曰。允。
정조 5년
吏曹口傳政事。以宋啓來爲禧陵參奉。
정조 5년
徐有防。以吏曹言啓曰。今此大報壇祭及宗廟朔祭。大祝。皆以侍從塡差。而時無職名人員。令該曹口傳付軍職。何如。傳曰。允。
정조 5년
金宇鎭。以義禁府言啓曰。尼城前縣監鄭亮采。拿囚之意。敢啓。傳曰。時囚。待明朝捧供以聞。
정조 5년
又以義禁府言啓曰。慶尙前左兵使李文德。拿囚之意。敢啓。傳曰。知道。
정조 5년
辛丑二月二十八日午時。上御誠正閣。右承旨入侍時。右承旨柳義養。假注書趙興鎭。記事官金載瓚李集斗。以次進伏訖。上命義養讀大學衍義補抄文。義養讀奏。上曰。予於此書。心甚好之。每年數次。未嘗不披閱矣。今番則抄出其緊要句語。以爲時時玩繹之資矣。義養曰。此書一秩。治法政謨。無不載焉。而至於抄文。則尤切緊要矣。以此法例。圖出一本。各於摠論下。分書目錄。置諸座右而常玩。則似好矣。上曰。承旨之言。好矣。退出後。試圖一本。後入侍入之。可也。仍命書傳敎曰。次對進定於明日。書訖。命退。承史以次退出。
정조 5년
辛丑二月二十八日申時。上御誠正閣。左承旨與奎章閣堂郞入侍時。直提學鄭民始沈念祖。直閣徐鼎修。待敎鄭東浚。左承旨徐有防。假注書趙興鎭。記事官徐龍輔李集斗。以次進伏訖。上曰。講製節目。多有釐正處。更爲會議於本閣。審加增刪。好矣。而講冊。先以大學。次論語孟子中庸。次詩書易。而大學則一冊分爲幾次乎。念祖曰。分排六次矣。上曰。六次則所分張數。無乃太少乎。念祖曰。非不少也。而大學與他書自別。雖小可敵多矣。上曰。七書統而分之。則爲幾次乎。念祖曰。分爲百次。而如論孟。則或半編或一編。至於書傳。則如甘誓五子之歌㣧征等編。合爲一次矣。上命賤臣所錄講冊。分排持入。賤臣承命出。回奏曰。姑未正書云矣。上曰。雖草本。持入。可也。賤臣承命持入。民始曰。來初一日講製取稟。自本閣當入之。而若設講於摛文院。則坊外之人。似多出入。或未免不潔。此月之內。恐不可設行。而姑待來月擧行。何如。上曰。卿言。好矣。命念祖講冊分排。精書以入。仍命退。諸以次退出。
정조 5년
行都承旨李𡊠坐。左承旨徐有防坐。右承旨柳義養坐。左副承旨趙時偉坐直。右副承旨金宇鎭坐。同副承旨鄭志儉坐直。注書二員未差。假注書趙衍德藥院直趙興鎭仕直。事變假注書姜彙鈺在外。
정조 5년
以武藝別監李仁哲除下手本。傳于趙時偉曰。若此不已。紀律掃地。將至莫可收拾。行首武藝別監。待用棍時。重棍懲治次。姑爲付過。該番司謁。亦爲付過。從當令兵曹決棍。而該別監。爲先除下。出付本局。當以期後不進律從事。後日習陣時。勘律次。姑爲拘留。該番掌務別監。習陣日回示次除下。亦爲出付訓局拘留。
정조 5년
備邊司薦望。以具明謙爲統制使。
정조 5년
傳于趙時偉曰。北兵使。今日內擬薦。
정조 5년
備邊司薦望。以李達秀爲北兵使。
정조 5년
備忘記。傳于趙時偉曰。北閫之特點副擬。誠欲較看兩忠閫也。況今統師辭朝。亦係時急。新除授北兵使李達秀。除辭朝赴任。統制使具明謙。亦令刻日趲程。急速上來事。竝令備局行會。申飭。
정조 5년
有政。吏批。判書李衍祥式暇。參判金夏材實錄廳進。參議李敬養進。左承旨徐有防進。吏批啓曰。判書李衍祥式暇。參判金夏材實錄廳進。小臣獨政未安。何以爲之。敢稟。傳曰。只出緊任。以宋民載爲持平。邊得讓爲洪州牧使。姜游爲南陽府使。沈威鎭爲大興郡守。李養采爲槐山郡守。李璡爲靑陽縣監。沈達漢爲栗峰察訪。
정조 5년
兵批。兼判書洪樂性進。參判蔡弘履病。參議李致中入直進。參知吳大益病。左副承旨趙時偉進。李堉爲五衛將。李尙烈爲都摠都事。金百彬爲訓鍊主簿。李榮逵爲洪州營將。僉知單具淑吳載光。同知單安尙恒。副護軍李達秀張成漢。副司果李元謙。副司正金處純趙雲履金命赫爲晉州營將。
정조 5년
備忘記。傳于趙時偉曰。晉州營將金命赫下直。長弓一張長箭一部片箭一部筒兒一箇賜給。
정조 5년
備忘記。又傳于趙時偉曰。北兵使無口傳下批之例云。赴任不容遲滯。況西銓長。適在闕中。卽爲牌招。開政下批。
정조 5년
傳于鄭志儉曰。吏曹堂上。一體牌招開政。
정조 5년
鄭志儉。以義禁府言啓曰。洪忠前前兵使申大謙。前兵使李得濟等。拿囚之意。敢啓。傳曰。知道。若以游辭納供。勿爲捧入。使之據實直招。
정조 5년
以洪忠前兵使李得濟口招供辭。傳于鄭志儉曰。特敎口招。事體不但自別。以渠地處。旣被只招之命。則曰有曰無之間。固當直陳本事。以聽處分之不暇。而觀此爰辭。全沒口供之體。文生波瀾。語多恣妄。幺麽武弁。知有國法。安敢乃爾。此等供辭。循例捧入。判堂非文宰之故。亦欲爲武弁地而然乎。又或不以言語捧供。以文字書呈而然乎。然則四百年王府事例。可謂掃如。其委折。該房卽爲知入。此供辭勿施。以草供更爲捧入。
정조 5년
備忘記。傳于鄭志儉曰。糶政方殷。曠官有弊。今日政新除授守令。皆令不多日內辭朝。傳于趙時偉曰。明日晝講。領右相同爲入侍事。遣史官傳諭。
정조 5년
再政。吏批啓曰。判書李衍祥牌招不進。參判金夏材實錄廳進。小臣獨政未安。何以爲之。敢稟。傳曰。只出緊任。以黃昌源爲軍資判官。金載華爲工曹正郞。
정조 5년
再政。兵批。以李漢泰爲副摠管。兼鏡城府使單李達秀。
정조 5년
以洪忠前前兵使申大謙。前兵使李得濟等口招供辭。備忘記。一囚則曰勘簿時亦當云云。一囚則曰犯手曖眛云云。簿雖不勘。豈不知分留之數乎。手自不犯。則豈不覈幕吏之奸乎。嚴敎之下。一味游辭。論其罪狀。合施重勘。此供辭勿施。所以不知之者。所以不覈之由及誰衙擅犯。誰衙作奸。委折使之一一直告。待逐條對供。當處分。以此分付該府。
정조 5년
鄭志儉啓曰。今此申大謙口招。爰辭糢糊游泛。全無別白。與李得濟供辭。無所異同。特敎捧口招之下。該府之若是循例擧行。揆以事體。誠極未安。原供才已退却。而該府參坐堂上。竝推考警責。何如。傳曰。允。
정조 5년
事變假注書望。沈達漢遷傳。代以姜彙鈺爲事變假注書。
정조 5년
趙時偉。以兵曹言啓曰。晉州營將李始喆。旣以未赴任罷職。所授加資。依法典。還收之意。敢啓。傳曰。知道。
정조 5년
傳于金宇鎭曰。因繡啓拿處守令。皆令今日捧供。日勢已晩。皆以草供捧之。
정조 5년
鄭志儉。以義禁府言啓曰。時囚罪人鄭亮采原情公事判府內。考律勘處後草記。李文德原情公事判府內。從重勘律後草記事。命下矣。鄭亮采段。洪忠監司洪秉纘狀啓內。本縣前前縣監金履容。還租二百八十一石。擅自取用。混歸未捧。有此不法。誠甚可駭。而鄭亮采。亦難免矇不覺察之責罪。取考律文。則大明律事應奏不奏條有曰。若軍務錢糧選法制度刑名死罪災異。事應申上而不申上者。笞四十。名例有曰。犯私罪。笞四十付過還職。犯狂法受贓外。笞杖竝收贖云矣。鄭亮采。笞四十收贖付過。還職放送。李文德段。判付內。師期至嚴。而未明軍令。向午始赴者。期後不進之律。渠自躬犯。論以紀律。渠當先伏其辜。尙何顔面。坐壁壘行號令乎。至於馱妓繞陣事。嚴問之下。敢生漫漶之計。曰支供曰觀光云者。尤極屑越。犒餠貽弊事。諉之謬例。不有先甲之特敎。飭令賞木事。不足說也。所謂諸道兵使。受委閫任。不思肥己。則惟意蔑法。若或每每歇勘。何以懲後。從重勘律罪。取考律文。則大明律從征違期條有曰。已有起程日期而稽留不進者。一日杖七十。對制上書詐不以實條有曰。凡對制及奏事上書詐不知實者。杖一百徒三年。制書有違條有曰。凡奉制書有所施行而違者。杖一百。名例有曰。二罪以上俱發。以重者論。大典推斷條有曰。犯私罪。杖一百以上之罪。告身盡行追奪。先朝受敎內。王府決杖者。代以金贖矣。李文德。從重論。杖一百收贖。告身盡行追奪。洪忠道保寧縣靑淵譯。徒三年定配。以判府內辭意。具罪目。依例發遣府書吏。押送配所。何如。傳曰。允。如有功議。各減一等。乍配而旋放。徒近無實。晩赴與不進。亦或有間。姑以盡行追奪律勘放。
정조 5년
又以義禁府言啓曰。靑陽前縣監李命瑀。拿囚之意。敢啓。傳曰。知道。嚴問口招。以草供捧入。
정조 5년
備忘記。爰辭判下。已悉諭矣。朝家刑政。豈容混圇。事實典繡啓相左者。因作一端査啓有命。靑陽新除縣監李璡望。姑爲勿施。以待結末。前縣監李命瑀。先罷傳旨。亦令姑勿頒布。待査狀到院後處之。
정조 5년
鄭志儉。以義禁府言啓曰。金悌行拿問。從重科罪事。傳旨。啓下矣。金悌行。時在洪忠道大興地云。依例發遣府書吏。拿來。何如。傳曰。允。俄者欲爲下敎而未果。前任守令之在畿湖者。不必發遣府吏府隷。待待命拿囚。今番出使。甚爲夥然。無敢貽弊列邑之意。嚴飭。如有不遵飭禁。而尤無狀者。令該道道臣摘發。報于卿府。可也。
정조 5년
又以義禁府言啓曰。靑陽前縣監李命瑀。槐山前郡守成光默。南陽前府使李宜老。黃澗前縣監李運永。舒川前郡守柳知養。永同前縣監尹昌柱。淸安縣監李勉基。扶餘前縣監申大權。報恩前縣監權濟應。前縣監李天穆。泰安郡守朴瑬。全義縣監李得源。仁川府使尹心緯。前府使金謹行。坡州前牧使李章漢。前虞候李始喆等。拿處事。傳旨。啓下矣。李運永柳知養尹昌柱申大權李天穆等。竝拿囚。而李命瑀成光默李宜老李勉基權濟應朴瑬李得源尹心緯等。俱在任所。李章漢。時在洪忠道忠州地。金謹行。時在京畿高陽地。依例發遣府書吏羅將。竝拿來。李時喆。以晉州營將。時在任所云。發遣府書吏。交代後拿來。何如。傳曰。允。
정조 5년
以李運永柳知養尹昌柱申大權李天穆林道亨等囚單子。傳于鄭志儉曰。向前南邑守令。但令依律勘斷。非縱施之意也。所犯不過穀包欠縮。與官事做錯而已。處分之止此。卽是當然底事也。西邑守令之皆不扺罪。繡啓措語未成頭緖故也。至於湖邑守令。無論本事之虛實。諸凡不法。無非無狀。當計贓者有之。當重勘者有之。不特此也。近來外邑。俸此朝廷之無公議。蔑法冒禁。曾不畏忌。今番則除尋常各別嚴處。小懲日後。以此意。分付該府。竝以口招擧行。嚴加盤問。期取服。亦以此傳敎。自備局。措辭行會諸道使之各自小心奉公。雖非繡衣。豈無考勤慢之政乎。況今諸道方伯。皆是新除。其所淬勵董卒。另合惕念處。與俄下有旨。表裏參看。無至故犯之境事。嚴飭。
정조 5년
鄭志儉。以義禁府言啓曰。時囚罪人李運永口招公事判府內。卽其地定配事。命下矣。李運永。卽其地黃澗縣定配。而以判府內辭意。具罪目。依例發遣府羅將。押送配所之意。敢啓。傳曰。知道。鄭亮采李文德。功議減等草記。濃墨。令政院爲先以知道頒布。今夜內決放。原草記更爲正書。呈于政院。
정조 5년
判義禁具善復疏曰。伏以臣等方開坐本府。罪人李得濟。先爲取招。而申大謙。則與臣有四寸娚妹應避之嫌。揆以公格。有難冒當。玆陳仰籲。伏乞聖明。亟遞臣所帶金吾之任。以伸公格。以安私分。千萬幸甚。答曰。省疏具悉。令次堂擧行。卿其勿辭焉。
정조 5년
辛丑二月二十九日。兼春秋洪光一。禁府啓目。扶餘前縣監申大權。多般不法之罪。刑推得情。何如。傳曰。繡啓中。以此邑倅爲道內不治之㝡。曰黃白簽丁之數。至於六十六名事也。曰谷包反那之數。至於一千餘石事也。曰新起之不報營事也。曰俵災之不盡分事也。曰微斂邑屬事也。曰違越典則事也。有一於此。莫非罔赦兺不喩。惟其貪己之慾。剝民之膚。罪案狼藉。眞贓綻露。到今雖欲發明得乎。然於爰辭。全事張皇。甘自歸於罪上添罪之科。論厥情狀。萬萬無嚴。如斗小邑。不法如此。若莅差大之地。其所浸漁。必至倍蓰。此等守宰。若不嚴加懲治。唉。彼小民。何以支保乎。原供辭如彼其屑越雜糅。則卿等之不能嚴飭。曲循捧供。大失謹嚴之體。赴坐堂上。竝從重推考爲去乎。待明朝開坐。更爲逐條嚴問。各項諸條不法。一一從實取服。以聞爲良如敎。
정조 5년
禁府啓目。扶餘前縣監申大權更招。終不明白。刑推得情。何如。傳曰。所問諸條。皆不明白分疏。今則別無更覈之端。而犯用者。不可直歸私用之科是隱則。照律尤不甚難。卽爲考律。勘斷放送後。草記爲良如敎。
정조 5년
禁府啓目。洪忠前兵使李得濟。餉穀擅弄之罪。議處。何如。傳曰。特敎口招。事體不但自別。以渠地處。旣被口招之命。則曰有曰無之間。固當直陳本事。以廳處分之不暇。而觀此爰辭。全沒口供之體。文生波灍。語多恣妄。幺麽武弁。知有國法。安敢乃爾。此等供辭。循例捧入判堂。非文宰之故。亦爲武弁地而然乎。又或不以言語捧供。以文字書呈而然乎。然則四百年王府事例。可謂掃如。其委折。該房卽爲知入。此供辭勿施。以草供更爲捧入。
정조 5년
禁府啓目。永同前縣監尹昌柱。許多不法之狀。終不直告。刑推得情。何如。傳曰。沓摠災頉之俵劃蠲稅。朝家之意。亶出於恤窮民除白徵也。以是有請輒許。寧失無靳是隱則。身爲守宰。借或急於肥己。豈忍刮民口吻中物乎。無論公私需。均之爲不仁之甚也。不法之大者是置。今於口招之下。但曰昏憒。繼稱抑塞。似服不服。呑吐漫漶。究厥情狀。萬萬痛駭兺不喩。其他漏結之入橐。宮稅之加徵。郵復之橫斂。與夫倉穀之反作那移。軍丁之白骨黃口。犯皆不輕。罪固難貰。繡啓旣言執贓。囚供又不分疏是隱則。所宜扺重辟謝湖民是乎矣。然又思之。官用或與私用有間。吏犯亦比手犯差殊是遣。未輸款諸條。今雖欲更令盤問。囚人對語之不了了。必如前招。又聞渠年近七十。更不叨字牧之任矣。早卽決折。無所不可是如乎。與其流之千里。曷若編諸本邑。依李運永處分勘放後。草記爲良如敎。
정조 5년
禁府啓目。黃澗前縣監李運永。許多不法之狀。刑推得情。何如。傳曰。軍錢再徵事。俵災不均事。雖以囚人自明之辭。亦不能全然牢諱。諉於色吏之作俑。歸之面任之幻弄是隱則。惟其再徵錢不均俵之罪。烏可逭乎是旀。刑具違式事段。槐木之棍。何異眞木乎。雖無新頒之典。則已有先朝之禁令。朝家旣聞之後。決不容尋常處之兺不喩。枷無刻誌。杖違刑穴。至以一道之所未有。繡啓論列。不但纖悉而已。囚供亦以爲或未及致察是如爲旀。或用於令前是如爲有則。豈可謂無所犯乎。其中令前云云之說。太近兒戲。設如囚供。果用於令前是良置。布令凡已幾年。則伊時所用之訊杖。積儲官庫。傳至于今。是豈成說之語乎。以此以彼。如許守宰。宜施懲勵之政。卽其地定配爲良如敎。
정조 5년
禁府啓目。報恩前縣監李天穆。還穀加分之罪。議處。何如。傳曰。觀此供辭。旣曰論報營門是如爲有則。雖是不待許題而加分之事。是乃或與擅分有間兺不喩。供中所言當分之石數。當受之民戶。果不相當。邑例如許。每每襲謬云爾。則亦或爲參量之端是乙喩。以草記。論理議處爲良如敎。
정조 5년
禁府啓目。舒川前郡守柳知養。居官不法之罪。議處。何如。傳曰。考律勘處後。放送草記爲良如敎。
정조 5년
禁府啓目。靑陽前縣監李命瑀。居官不法之罪。刑推得情。何如。傳曰。觀此爰辭。渠之發明諸條。多有似然者。逋欠之爲反作那移等名色。與繡啓大相逕庭兺不喩。兩年所捧。數過三千。勤或可也。慢則冤矣。然御史論列。如彼其明白。不可遽命酌處。令本道道臣査閱。狀聞後議處爲旀。公門肆詬事。囚供亦可謂有據兺不喩。欲逞督逋之憾。肆虐出道之日。寧有如許風化。眞有是也。御史難免偏聽之失。此囚可無論罪之端。一邊之言。有難盡信。亦令道臣別定査官。嚴覈以聞。下一件事。言之䙝慢。供亦精詳。更不必提問也。此囚。姑爲保放。以待結末爲良如敎。
정조 5년
辛丑二月二十九日巳時。上御誠正閣。左承旨入侍時。左承旨徐有防。假注書趙興鎭。記事官鄭東浚李集斗。以次進伏訖。上曰。今見湖中繡啓。則洪忠兵使李得濟事。極爲駭然。雖是虞候之不察。前兵使之所分給。身爲主將。不能致察。慢若不知。其可成說乎。近來法綱懈弛。擅分之法。還爲蕩然。良可歎也。而兩繡衣反命。四閫帥罪罷。尤可駭也。如有一分紀綱。焉敢如是。有防曰。果如聖敎矣。至於得濟。則分給時則雖曰。不當。磨勘時。如能照察。則豈有如是反作之理乎。上曰。前後兵使。俱爲勘罪。斷不可已也。有防曰。然矣。上曰。奎章閣一提學。入侍。賤臣。承命出。與一提學金鍾秀。進伏。上曰。何日下去乎。鍾秀曰。今方下去矣。上曰。卿之所纂名賢奏議。今到何境乎。鍾秀曰。歷代奏議。則臣於宿昔有所抄研者。今方梳洗。不久可以就緖。東賢奏議。亦當鱗次入手。而第皇明奏議。原奏議則止於中葉以上。今若裒輯一秩。作爲完書。則勢將就皇明正史及名臣文集彙集纂次。而臣旣鄕居。考閱不廣。事工甚浩。以臣精力。猝難告訖。此則另揀淹博綜密之人。委任抄出。甚好矣。上曰。旣任刪節。何必更屬他人。卿須終始訖工。宜矣。鍾秀曰。向以惠廳貿米事。至有該郞官處分。而其本事。則臣在堂上時該郞謄報米品之極麤劣。故果有退却不捧之題。該郞之遲迎不捧。有堂上之題而然也。非該郞之自下操縱也。本事實狀。不過如此矣。上曰。累千石米包。昨夏入庭。連經雨水。屢月積置。則米商之受弊大矣。初若有不捧之意。何爲至於入庭之境耶。鍾秀曰。當初看色時。則以好米若干石來示。故該郞知其米色之如一。使之入庭。而入庭之後。以其捧上次往見。則米色都甚麤劣。且多和水。不可以久置。故停捧書報。而仍爲退却。米商輩。知其一退之後。不可復用。故爲留置拖過時月。以爲必納之計。中間干囑。無所不行。臣雖在鄕。亦聞其事。人心之巧惡。有如是矣。上曰。米商輩之所爲。極甚巧惡。予果謂有司之言而迄無聞矣。鍾秀曰。前承近來事之可達者。隨聞以奏之聖敎矣。向來洪守榮錄用傳敎。聽聞無不憂嘆。而渠祖罪犯。自上旣不宣布而勘斷。又於麟漢爲應坐之外。則以聖上仰體慈志之孝。容或如是。而臣之此言。持正論者。猶必以爲未快矣。至於洪樂任等照擬之敎。大是過擧。爲今日臣子。誰有奉行者乎。上曰。洪守榮調用之敎。寔出於慰慈宮之心。而其下段事。予之有是敎。不是異事。而廷臣之不欲奉行。無怪其如此矣。鍾秀曰。臣之所大懼者。明義錄凶徒。因此或生窺覬之心。蓋自洪國榮罪惡彰露之後。黨逆餘孽。妄意明義錄義理。或爲搖撼之道。邪說已紛然。此傳敎以後。又加一層。不特此也。且如明義錄外。大義理關頭。此輩亦敢以萌心做言。煽動疑亂之計。可勝痛哉。此等建天地之義理。何關於一國榮哉。譬如反正功臣中。若出逆賊。將議到於反正乎。上曰。大扺以古之庚申己巳諸賊言。則此不過黨論轉相層激。馴致逆獄。而至於明義錄之義理及其外大義理。有異於彼。眞所謂建天地亘萬古而不易底義理也。豈可出一國榮而有所搖奪此箇義理乎。第近來凶逆層出。大獄屢起。至以一逆字名目。使成一副當圈套。毫釐或差。忠逆立判。一擧足之間。混同驅去。未及回旋而已落在這圈套中。小則身名謬辱。大則家族湛滅。是以人皆惴惴。各不自保。忠逆義理之間。初不敢容易下說。然而失志不逞之餘孽。不無伺釁煽動疑亂眩惑之慮。卿之此奏。儘有所見。予意則竢正論之復出。以破一世疑惑也。鍾秀曰。誠如聖敎。由黨論而爲逆賊者。是其傳習詿誤。有以致之。而豈有明義錄諸逆之天生䲷獍者乎。雖以明義錄之外。大義理言之。當初地處之言。足以取信者。白地做出邪說。上累睿德。下惑群聽。邪說之源。起於此故。到今明義錄逆黨餘孽。爲伺釁譸張之狀。臣亦略有剽聞。今之爲邪說者。蓋不但向來一種凶徒而已。誠非細慮矣。上曰。卿之慮此果然矣。爲今之計。不可無熄邪說之道矣。鍾秀曰。今無別般道理。旣不可摘發施法。亦不可煩複誥諭。自上但於筵席之間。明示聖意。使一世曉然知之。則自當爲寢熄之道矣。上曰。然則今日上下酬酢。構成一通。輪示朝臣。似好矣。鍾秀曰。內閣事。今方釐正垂畢矣。外閣事之一體釐正。臣於昨夏。親承聖敎。而內閣事。則臣與二提學。皆在外之故。直提學專管擧行。而至於外閣事。則直提學以不兼外閣之故。無擧行之人。外閣事。誠可悶矣。臣等所帶閣職。斯速變通。或令直提學。兼管外閣。然後外閣事。方可及時釐正。一體擧行。故敢達矣。上曰。以直提學與時任提調。往復參商。趁卽釐正。可也。命退。鍾秀先退。承史以次退出。
정조 5년
辛丑二月二十九日午時。上御誠正閣。謝恩使入侍時。右副承旨金宇鎭。假注書趙興鎭。記事官徐龍輔李集斗。謝恩正使茂林君塘。副使李崇祜。以次進伏訖。上曰。謝恩使進前。塘崇祜進伏。上曰。往役無事回還。可幸矣。塘等曰。臣等幸賴王靈。遠役無事返命矣。上曰。彼國事情。今行果能詳探以來否。塘等曰。臣等。昨秋奉命辭朝日。以覘國之事。親承聖敎。故必欲某條詳探。以體聖上前席之諭。而彼國入去後。臣等不能親聞。一任於通官任譯之輩。往復彼人。與之相通。故所謂事情。不過聽任譯輩所傳而探得。雖未知其傳言之不訛。而所謂屬意云云之說。皇六子最爲寵愛。皇帝方屬意。而皇六子以皇帝之優待我國。有不愜底說云。朝臣中。見寵者。福隆安花珅。伯仲於其間。而皇帝政令。最甚嚴急。人心不無思漢之意云矣。陝西一儒生。上疏極言花珅怙寵買權之事。卽被赤族之禍云矣。此外事情。別無可探之語。而皇帝以我國之送謝恩使。大爲嘉悅。接待等節。殊勝於他國使臣也。上曰。譯官中。誰宜任使耶。塘等曰。別無其中稍勝者。而首譯李琰。以其屢次往來之故。顔面與彼人相熟。而譯說善爲傳通。臣等之一二見聞。不過此譯輩所傳矣。恐未知眞贗之如何也。命使臣先退。塘等先退。上命書傳敎曰。三道繡衣。今已次第復命。周諮之際。各有長短。而若言外方事。要皆不畏法則極矣。其中以穀簿及刑具事言之。年來申飭。不啻煩複。毋寧失之於嚴。不欲失之於寬。前後守宰邊將之以是抵罪者。殆乎項背相望。而猶復不悛。冒犯若前。此無他。謂朝廷不可知。謂上營不能察。前官之習。後官踵焉。如是之不已。雖盡汰邑鎭之長。決無所益。且又思之。每遣御史。易致僨誤。今後勿論某邑某鎭。豈無不時抽栍審閱勤慢之道也。此而執頉。則犯禁之守宰邊將。姑捨是。不飭之監司兵水使。繩以重律。斷不饒貸。今玆之敎。非出於鋪張辭令。恐嚇諸道也。從近當有責實之政。欲以不息爲主。體予先甲之諭。莫致後悔之嘆也事。爲先下諭于諸道監兵水使處。書訖。上曰。左副承旨。入侍。出榻敎賤臣承命出。與左副承旨趙時偉。進伏。上命書傳敎曰。繡啓拿處守令。皆令今日捧供。日勢已晩。皆以草供捧之。書訖。上曰。斯速開坐。捧供以入之意。申飭。可也。命退。承史以次退出。
정조 5년
行都承旨李𡊠藥院直。左承旨徐有防坐直。右承旨柳義養坐。左副承旨趙時偉坐。右副承旨金宇鎭坐直。同副承旨鄭志儉坐。注書二員未差。假注書趙衍德藥院直趙興鎭仕直。事變假注書權埛仕。
정조 5년
備忘記。會寧府使李漢豐下直。長弓一張長箭一部片箭一部筒兒一箇賜給。
정조 5년
事變假注書望。姜彙鈺在外。代以權坰爲事變假注書。
정조 5년
徐有防。以吏曹言啓曰。新除授永柔縣令林仁浩呈狀內。矣身與前縣令趙時溥。有同姓四寸娚妹應避之嫌云。司僕寺主簿尹文東呈狀內。矣身與吏曹參判金夏材。有娚妹應避之嫌。法不當仍冒云。林仁浩。與前官交代相避。尹文東除拜時。旣與銓官相避。則揆以法例。俱不可仍置。竝依例改差。何如。傳曰。允。
정조 5년
鄭志儉。以兵曹言啓曰。卽接羽林將廳牒報。則衛將權必稱。除授在外。過限未上來云。依法典改差。何如。傳曰。允。
정조 5년
趙時偉。以一所巡廳言啓曰。去夜初更五點量。犯夜人武藝別監金光福執捉。何以爲之。敢啓。傳曰。知道。
정조 5년
以司謁武藝別監金光福犯夜。除下手本判付。雖以他番。似或未及聞知而然。是乃昨日申飭之下。又有此冒犯。豈其近來過於撫恤。欲效差備別監所爲乎。若此則近二百武藝之卒。將至嬌焉而後已。其爲弊端。容有極乎。厥漢分付巡廳。卽爲移付訓局。從當繩以重律。姑爲嚴加拘留。行首武藝廳。亦當重棍懲勵。姑先付過。該番司謁。亦依昨何下敎。當令兵曹嚴棍。爲先記過拘留。是在當該武藝廳除下後。其代。除尋常另加擇擬事。分付。
정조 5년
鄭志儉。以義禁府言啓曰。時囚罪人柳知養。口招公事判付內。考律勘處。放送後草記事。命下矣。柳知養段。洪忠道暗行御史李鼎運書啓內。六年爲官長時。在家凡係邑事。專委奸猾。舒川一邑人皆曰。無長官。久矣。襁褓簽丁。已是重科。以倉穀言之。虛留各穀三百五十石十四斗內。那移之數爲六十九石零。吏逋爲二百八十一石零。而己亥加分各穀一百七十六石零。那移各穀二百二十三石零。庚子加分各穀三百十石。那移各穀三百二十石零。身爲守令。不法至此。其罪狀。依律重勘罪。取考律文。則大明律制書有違條。有曰。凡奉制書有所施行。而違者杖一百。錢糧互相覺察條。有曰。凡倉庫官吏庫子等。皆得互相覺察。係官錢糧。已出倉庫。而失覺察者。杖一百。續大典倉庫條。有曰。還穀留庫中。加分不及半者。勿論石數。竝奪告身。大明律不應爲條。有曰。凡不應得爲而爲之。事理重者。杖八十。那移出納條。有曰。若監臨主守不正收正支那移。出納還充官用者。竝許贓準監守自盜論罪。止杖一百流三千里。名例。有曰。二罪以上俱發。以重者論。大典推斷條。有曰。犯私罪杖一百以上之罪。決杖。告身盡行追奪。先朝受敎內。王府決杖者。代以金贖矣。柳知養從重論。杖一百收贖。告身盡行追奪。平安道江東縣流三千里定配。而。以御史書啓內辭意。具罪目。依例發遣府羅將。押送配所。何如。傳曰。允。如有功議。減一等。
정조 5년
又以義禁府言啓曰。時囚罪人林道亨。口招公事判府內。以草記照律事。命下矣。林道亨段。洪忠道暗行御史李鼎運書啓內。鎭卒給代錢。稱以改船時用下。自昨年七月至二月。一不上下。怨聲狼藉罪。取考律文。則大明律收支留難條。有曰。凡收受支給官物。當該官吏。無故留難。刁蹬不卽收支者。一日笞五十。每三日加一等罪。止杖六十。徒一年。大典推斷條。有曰。犯私罪杖一百以上之罪。決杖。告身盡行追奪。先朝受敎內。王府決杖者。代以金贖矣。林道亨杖六十。收贖。告身盡行追奪。洪忠道藍浦縣藍田驛。徒一年定配。而以御史書啓內辭意。具罪目。依例發遣府書吏。押送配所。何如。傳曰。允。如有功議。減一等。
정조 5년
又以義禁府言啓曰。時囚罪人林道亨。杖六十收贖。告身盡行追奪。洪忠道藍浦縣藍田驛。徒一年定配。柳知養杖一百收贖。告身盡行追奪。平安道江東縣流三千里定配事。照律草記批旨內。如有功議。減一等事。命下矣。林道亨高祖傑。宣武原從功臣云。減一等。杖一百收贖。告身盡行追奪。柳知養六代祖允昌。昭武原從功臣云。功減一等。杖一百收贖。告身盡行追奪。徒三年定配之意。敢啓。傳曰。知道。
정조 5년
又以義禁府言啓曰。時囚罪人鄭亮采。笞四十收贖。附過還職。李文德杖一百。收贖。告身盡行追奪。徒三年定配事。草記批旨內。如有功議。各減一等。乍配旋放。徒近無實。晩赴與不進。亦或有間。姑以盡行追奪律。勘放事。命下矣。鄭亮采五代祖雲翰。寧國原從功臣云。功減一等。笞三十收贖放送。李文德。以制書有違律。杖一百收贖。告身盡行追奪。放送之意。敢啓。傳曰。知道。
정조 5년
又以義禁府言啓曰。時囚罪人申大權。更招公事判付內。考律勘斷。放送後草記命下矣。申大權段。判付內所關諸條。皆不明白分疏。今則別無更覈之端。而犯用者。不可直歸私用之科。則照律尤不甚難。卽爲考律勘斷罪。取考律文。則大明律制書有違條。有曰。凡奉制書有所施行。而違者。杖一百。續大典倉庫條。有曰。還上反作作守令。徒三年定配。又五年禁錮。大明律那移出納條。有曰。凡各衙門收支錢糧等物。監臨主守。不正收正。支那移出納還充官用者。竝計贓準監守自盜論罪。止杖一百流三千里。對制上書。詐不以實條。有曰。報上不以實者。杖八十徒二年。犯罪存留養親條。有曰。凡犯罪祖父母。父母老疾應侍。家無以次成丁者。若犯徒流。止杖一百。餘罪收贖。存留養親名例。有曰。二罪以上俱發。以重者論。大典推斷條。有曰。犯私罪杖一百決杖。告身盡行追奪。先朝受敎內。王府決杖者。代以金贖矣。申大權。從重論杖一百收贖。告身盡行追奪。流三千里定配。而其母年八十。無兄弟獨身云。流三千里定配。依法典以親年八十收贖。告身盡行追奪。放送。何如。傳曰。允。
정조 5년
又以義禁府言啓曰。時囚罪人尹昌柱。口招公事判付內。依李運永處分。勘放後草記。命下矣。尹昌柱。卽其地永同縣定配。而以判付內辭意。具罪目。依例發遣府羅將。押送配所之意。敢啓。傳曰。知道。
정조 5년
又以義禁府言啓曰。全義縣監李得源。拿囚之意。敢啓。傳曰。今日內捧草供以聞。
정조 5년
又以義禁府言啓曰。仁川府使尹心緯。前府使金謹行等。拿囚之意。敢啓。傳曰。今日內捧草供以聞。
정조 5년
又以義禁府言啓曰。時囚罪人李命瑀。口招公事判付內。姑爲保放事。命下矣。李命瑀。依判付保放之意。敢啓。傳曰。知道。
정조 5년
辛丑二月三十日午時。上御誠正閣。禮房承旨入侍時。左承旨徐有防。假注書趙興鎭。記事官鄭東浚李集斗。以次進伏訖。上命書傳敎曰。左副承旨馳詣宗廟景慕宮。奉審摘奸以來。書訖。命賤臣。分付。賤臣承命出。分付後。還爲進伏。又命書傳敎曰。就理三守令草供。皆以草記議處。又命書傳敎曰。申大謙李得濟。雖已納供。而繡啓中執頉之事。下語猶欠分明。若是當年未捧。則勘簿之兵使。當之。若是流來逋欠。則因年前繡啓。已被罪兵使外以後閫帥。皆可當之。此委折。自政院詳細知入。然後可以處分。該房知悉。書訖。上曰。以此繡啓。實難勘罪。若曰。流來之逋。則非但申大謙而已。前前兵使難免其罪。至若當年之未捧。則勘簿時兵使。當當之。而繡啓所論。大欠別白。此實狀。詳問於御史以奏。宜矣。命退。承史以次退出。
정조 5년
辛丑二月三十日初更。上御誠正閣。坐直承旨入侍時。左承旨徐有防。假注書趙興鎭。記事官徐龍輔鄭東浚。以次進伏訖。上曰。直閣入侍。賤臣承命出。與直閣徐鼎修。偕入進伏。上謂鼎修曰。日前一提學。以校書館事。有所陳達。出擧條。直閣見之乎。鼎修曰。見之矣。上曰。近來外閣事。無人主管。書冊盡爲散秩。無完秩可考者。且以財力言之。罄竭無餘。不成模樣云。直閣旣帶兼銜。當爲掌務官。與提調。從便商議。以爲矯救之道。可也。命書傳敎曰。事目。猶未修整。公會近皆不爲。文臣講製。自四月擧行。以此知悉。命退。諸臣以次退出。
정조 5년
行都承旨李𡊠坐。左承旨徐有防坐直。右承旨柳義養坐。左副承旨趙時偉坐。右副承旨金宇鎭坐直。同副承旨鄭志儉坐。注書二員未差。假注書趙衍德藥院直趙興鎭仕直。事變假注書權埛仕。
정조 5년
徐有防。以奎章閣言啓曰。奉謨堂奉審間一年春季朔。本閣堂郞與戶曹堂郞奉審修改事。纔已定式矣。奉審日子。令日官推擇。則今月十七日二十日爲吉云。以何日擧行乎。敢稟。傳曰。以二十日擧行。
정조 5년
全羅監司徐有隣狀啓。今三月令進上洗鱗石首魚。限內不得封進。惶恐待罪事。傳于徐有防曰。勿待罪事。回諭。
정조 5년
傳于徐有防曰。書狀官明日來待。
정조 5년
趙時偉。以訓鍊都監言啓曰。依傳敎。犯夜武藝別監金光福。嚴加拘留北營之意。敢啓。傳曰。知道。
정조 5년
又以訓鍊都監言啓曰。依傳敎。闕番武藝別監李仁哲。該番掌務別監李寅協金亨璘等。姑爲拘留北營之意。敢啓。傳曰。知道。
정조 5년
金宇鎭。以義禁府言啓曰。南陽前府使李宜老拿囚之意。敢啓。傳曰。知道。
정조 5년
鄭志儉。以義禁府言啓曰。時囚罪人李天穆口招公事判付內。以草記論理議處事。命下矣。李天穆段。觀其所供則事勢似然。而旣無營門許題。新監司到任後。稱以麥秋。又不報使。事極無嚴。然原其本情。出於爲民。雖與擅分有異。加分旣露之後。揆以公法。不可以襲謬。低仰於照律。以啓前頭無窮之弊。依本律照勘。何如。傳曰。允。
정조 5년
金宇鎭。以義禁府言啓曰。時囚罪人申大謙口招公事判付內。以草記議處事。命下矣。申大謙段。城餉事體。何等至重。則糶糴之政。雖諉之於虞候。各穀反弄之數。至於一千七百餘石之多。而身爲主將。全不致察。一例抛棄之狀。萬萬可駭。以此照律。何如。傳曰。允。
정조 5년
又以義禁言啓曰。時囚罪人李得濟口招公事判付內。以草記議處事。命下矣。李得濟段。城餉事體。何等至重。則糶糴之政。雖諉之於虞候。各穀反弄之數。至於一千七百餘石之多。而身爲主將。全不致察。一例抛棄之狀。萬萬可駭。以此照律。何如。傳曰。允。
정조 5년
鄭志儉。以義禁府言啓曰。時囚罪人尹心緯金謹行李得源等。以草記議處事。命下矣。尹心緯段。牟還加分。雖曰。流來謬規。法外犯留之罪。在所難免。金謹行段。不能束吏。有此騷擾。民間橫侵漁戶之弊。已極可駭。而至於春牟之因循加分。軍餉之矇不覺察。俱極可駭。李得源段。濫杖一款。雖以實無指的。極口發明。至於虛留穀未捧反作事。則流來吏逋與民間未捧。旣已査發之後。不能捧。又未免因循反作之科。揆以公法。實難容貸。竝以此照律。何如。傳曰。允。
정조 5년
辛丑三月初一日。兼春秋洪光一。禁府啓目。申大謙更招。終不直陳。曾經閫帥。勿爲請刑。旣有先朝受敎。不敢循例請刑。上裁。何如。傳曰。以草記議處爲良如敎。
정조 5년
禁府啓目。李得濟更招。終不明白直陳。曾經閫帥勿爲請刑。旣有先朝受敎。不敢循例請刑。上裁。何如。傳曰。以草記議處爲良如敎。
정조 5년
行都承旨李𡊠藥院直。左承旨徐有防坐直。右承旨柳義養坐。左副承旨趙時偉坐。右副承旨金宇鎭坐。同副承旨鄭志儉坐直。注書二員未差。假注書李集斗藥院直趙興鎭仕直。事變假注書權埛仕。
정조 5년
傳于柳義養曰。左承旨入侍。
정조 5년
傳于鄭志儉曰。右承旨與書狀官入侍。
정조 5년
柳義養啓曰。假注書趙衍德身病猝重。勢難察任。今姑改差。何如。傳曰。允。
정조 5년
假注書望趙衍德改差。代以李集斗爲假注書。
정조 5년
鄭志儉。以義禁府言啓曰。滯囚可悶。禁府時囚。皆令草記照律事。命下矣。時囚罪人申大謙段。城餉事體。何等至重。則糶糴之政。雖諉之於虞候。各穀反弄之數。至於一千七百餘石之多。而身爲主將。全不致察。一例抛棄之狀。萬萬痛駭。罪取考律文。則大明律錢糧互相覺察條。有曰。凡倉庫官吏庫子等。皆得互相覺察。係官錢糧。已出倉庫而失覺察者。杖一百。大典推斷條。有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。申大謙杖一百收贖。告身盡行追奪。放送。何如。傳曰。允。如有功議。各減一等。